答金陵使君答王待制見寄雜言
作者：劉敞
朝代：宋

paragraphs: 阮公青雲器，寓意必豪縱。
西臨廣武寄一笑，英雄紛紛競如夢。
有時不能平，途窮即長慟。
仕哉詠懷篇，千載共悲諷。
金陵昔爲帝王居，氣象蕭索無復餘。
長江連天水東注，臺城彷彿存邱墟。
主人文章謫仙老，感古能無激懷抱。
作亭正得山水勝，登臨更值風月好。
賓客滿堂絲竹悲，古今風流自一時。
君家夷吾雖有慷慨語，快意未必如君詩。
淮水東流千萬年，此亭方與淮共傳。
念君歸老廟堂上，未負賡歌留北山。